Când eram eu rocker adolescent, era plin Galațiul de sataniști. Cam 20% dintre rockerii adolescenți se declarau sataniști.

Și ce făceau ei în calitate de sataniști?

Păi, dacă erai atât de plictisit încât să-i întrebi, aflai că foarte multe. Vorbeau de ritualuri jumătate imaginate, jumătate citite pe internet. Știau și o propoziție despre cum satanistul nu e robul nimănui și satan te ajută să ai succes ș căcaturi.

A, ce făceau în afară de vorbit? Absolut nimic. Mai desenau o pentagramă în scara blocului și făceau poze în cimitir.

Vreo 20% erau naziști.

La fel, dacă erai plictisit și îi întrebai, îți explicau cum urăsc ei jidanii și ungurii și negrii și țiganii.

Ce făceau în afară de vorbit? Păi nimic. Negri și unguri nu erau în Galați. Evreii sunt greu de recunoscut și puțini, iar pe țigani îi salutau și îi înjurau în gând, că na, ăia erau mulți și s-ar fi supărat. Așa că mai desenau o svastică în scara blocului și se pozau făcând salutul nazist.

Nu trebuie să fii prea deștept să te prinzi că era doar teribilism. Și pe sataniști și pe naziști, dacă îi puneai să scrie pe o foaie de hârtie ce înseamnă mai exact ce sunt ei, după două propoziții se blocau. Nu aveau nici cunoștințe elementare despre fenomen, darmite convingere.

Faza cu satanismul s-a și terminat de mult. A ținut cam 20 de ani. Anii 80 și 90 au fost plini de povești cu sataniști în toate țările. Sataniști care, în afară de discutat despre cum sunt ei sataniști nu au făcut nimic.

În schimb oamenii de rând erau super speriați de sataniști. Până la urmă, ăsta era și scopul.

Pentru că adolescentul e un început de om. Nu mai e copil. Vrea să fie respectat. Iar la vârsta lui, respectul se câștigă doar cu frică. Îl respectă pe taică-su ca să nu îi ia tastatura, îl respectă pe profesor ca să nu îl exmatriculeze și îl respectă pe Gogu, colegul supradezvoltat că e cu un cap mai mare și poate să îi lipească gumă în păr.

Dar adolescentul mediu nu are cum să inspire frică. Nu are cum să se impună și să fie fioros. Așa că dacă aderă declarativ unui curent de care prostului de rând îi este frică, speră și el să pară fioros prin asociere și să fie respectat. Teribilism.

Acum au luat DIICOT-ul la întrebări un borac de 17 ani care a fost la fel de fioros ca și sataniștii și naziștii din gașca mea din adolescență. (care au ajuns toți adulți normali și liniștiți și, în afară de aberat după o bere ca pokemonii, nu au făcut nimic social negativ). Boracul a găsit și el ceva ce sperie oamenii și e la modă, ISIS, și a început să se ”autoradicalizeze”. Adică să dea share la filmulețe cu decapitări și să țipe allahu ackbar, ca să îl creadă puțele de a 9-a un tip edgy și fioros. Și poate și Gogu nu-i mai lipește gumă în păr de frica ISIS. Atât.

Putea la fel de bine să se declare vampir și să pună poze cu dinți pe facebook și să urle despre cum vrea să bea sânge. Era exact același lucru: teribilism de cordac minor.

În schimb știți ce este cu adevărat periculos? Nu că mucea ăsta pune poze cu ISIS pe net. Și nici că prostul celălalt, se juca de-a teroristul fără un plan clar. E periculos că alde serviciile încearcă să ne spună ”uite, ăștia sunt periculoși. trebuie să vă fie frică de aiuriții ăștia de care noi vă protejăm”, ca să trecem cu vederea că bugetul le-a crescut cu 20%. și că în țara noastră pârlită în care e în coada clasamentului țărilor cu pericol terorist, avem un procent de PIB care se duce la servicii ca într-un stat polițienesc.

Hai să nu ne mai căcăm pe noi. Nu îi pasă nimănui de noi din afara țării decât tangențial și conjunctural. Pe cine și de cine, mai exact, ne protejează ăștia? Păi, dacă luăm armata, serviciile și poliția ca o entitate separată cu interesele ei, observăm că organismul ăsta parazitar crește armonios. Că are interese politice. Are partid (UNPR) care a ajuns la guvernare fără să-l voteze nimeni, plin de generali și cadre. Vedem că ăștia sunt infiltrați și în presă. Turcescu a recunoscut că e ofițer sub acoperire, spre exemplu. Apoi vedem că din ce în ce mai mulți politicieni trec pe la ăștia să facă o facultate, un master. Prostul de Pandele, spre exemplu, are doctorat și la armată și la poliție.

Ăștia își trag oameni, îi bagă în sistem și îi susțin. Ca la rândul lor aceștia să susțină interesele statului polițienesc. Ăsta e pericolul. Că, deși din exterior suntem OK, noua securitate ușor-ușor începe să aibă din ce în ce mai multă putere și control. Ușor-ușor ne trezim într-o țară controlată de generali de carton, susținută de ofițeri acoperiți și întreținută de politicieni gradați care n-au nici o problemă cu statul polițienesc și îndepărtarea de standarde democratice, atât timp cât au și ei niște epoleți acolo și fac parte din sistem. Scopul lor nu e decât să extindă cât mai mult noua Secu și să o protejeze de ăia care vor să-i pună piedici. Ăia din țară, nu din afara ei. Că doar nu l-au băgat pe Turcescu sub acoperire, să-i dicteze ce scrie și ce întrebări să pună prezidențiabililor când modera dezbaterile prezidențiale ca să ne protejeze de vreun pericol. Ci doar să manipuleze treburile spre interesele lor.

Odată ce armata, poliția și serviciile încep să controleze sfera politică, am belit toți pula. Și deja sunt pe drumul cel bun.